આ ‘મહાભારત’ કાર્યને પાર પાડવા માટે પહેલાં તો તેણે સરકારી સહાય મેળવવાનો વિચાર કર્યો પરંતુ અન્ય ગ્રામજનો જે રીતે આ જ કાર્ય પાર પાડવા સરકારી તુમારશાહીને ટલ્લે ચઢી ગયા હતા તેનો અનુભવ લીધા પછી તેણે તે સહાયનો વિચાર મગજમાંથી સાવ ખંખેરી નાખ્યો. આ કાર્ય સહુનું હતું – આ પહાડ જેવી મુશ્કેલી સહુની હતી એટલે સરકારી સહાય ન મળે તો પણ અન્ય ગેહલોટવાસી પોતાની વહારે આવશે જ તેવી શ્રદ્ધા તેના મનમાં ધરબાયેલી હતી. તેણે પોતાની યોજના ગ્રામજનોને સમજાવી અને મૃગજળ જેવી તે સહાયનો ખ્યાલ છોડી દેવાની આગ્રહભરી વિનંતી કરી.